text: Ankenævn underkender Kolding Kommune
  18 april 2011 kl. 10.47
  Kolding Kommune underkendt i sager om stop for sygedagpenge.
  Beskæftigelsesankenævnet har underkendt Kolding Kommune i mindst 14 sager om stop for sygedagpenge, skriver Nyhedsbrevet 3F.
  Det skyldes, at afgørelserne ifølge nævnet er truffet af Falck Jobservice som såkaldt anden aktør.
  Beskæftigelsesminister Inger Støjberg (V) har flere gange slået fast, at kommunernes egne ansatte - og ikke andre aktører - skal afgøre, om en borger kan få sygedagpenge eller ej.
  De tabte sager gør dog ikke indtryk på Koldings borgmester Jørn Pedersen (V).
  - Vi tror, at vores model med Falck Jobservice er fuldt lovlig. Det har vores jurister vurderet. Blandt andet fordi kommunen har ledelsesretten over for vikarerne. Vi er helt sikre på, at Beskæftigelsesankenævnet tager fejl, siger borgmesteren.
  Kommunen har anket nævnets afgørelser til Ankestyrelsen.
  